ai4bharat/Pralekha huggingface dataset:
பாதுகாப்பு அமைச்சகம்
பிரான்சில் உள்ள பிரெஸ்ட் துறைமுகத்திற்கு ஐஎன்ஸ் தாபர் கப்பல் சென்றடைந்தது
தனது வெளிநாட்டு பயணத்தின் ஒரு பகுதியாக, பிரான்சில் உள்ள பிரெஸ்ட் துறைமுகத்திற்கு 2021 ஜூலை 12 அன்று ஐஎன்ஸ் தாபர் கப்பல் சென்றடைந்தது. பிரான்சு நாட்டின் கடற்படை ஐஎன்ஸ் தாபருக்கு வரவேற்பளித்தது.
கப்பலை பார்வையிட்ட பிரான்சு மற்றும் மொனாகோவுக்கான இந்திய தூதர் திரு ஜாவெத் அஷ்ரப், இந்தியாவின் கடல்சார் பாதுகாப்பு ஆற்றி வரும் பங்குக்காகவும், நட்பு நாடுகளுடன் ராணுவ ஒத்துழைப்பை மேம்படுத்துவதற்காகவும் கப்பல் குழுவினரை பாராட்டினார்.
அட்லாண்டிக் கடல்சார் பிராந்தியத்தின் துணை அட்மிரல் ஆலிவியர் லெபாஸை அவரது தலைமையகத்தில், இந்திய பாதுகாப்பு ஆலோசகருடன் கப்பலின் தலைமை அதிகாரி சந்தித்தார்.
பிரெஸ்ட் துறைமுகத்தில் இருந்து கிளம்பும் போது, பிரான்சு போர்கப்பல் எஃப் என் எஸ் அக்விடைனுடன் கூட்டு பயிற்சியில் ஐஎன்எஸ் தாபர் ஈடுபடும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1736194
பிரதமர் அலுவலகம்
அமெரிக்க வெளியுறவு அமைச்சர் திரு ஆண்டனி பிளிங்கன் பிரதமர் திரு நரேந்திர மோடியுடன் சந்திப்பு
அமெரிக்க வெளியுறவு அமைச்சர் திரு ஆண்டனி பிளிங்கன் பிரதமர் திரு நரேந்திர மோடியை இன்று சந்தித்தார்.
அமெரிக்க அதிபர் திரு ஜோ பிடன் மற்றும் துணை அதிபர் திருமிகு கமலா ஹாரிசின் வாழ்த்துகளை பிரதமரிடம் திரு பிளிங்கன் தெரிவித்தார். வெளியுறவுத் துறை அமைச்சர் மற்றும் தேசிய பாதுகாப்பு ஆலோசகருடன் முன்னதாக தாம் நடத்திய ஆக்கப்பூர்வ பேச்சுவார்த்தை குறித்து பிரதமரிடம் விளக்கிய அவர், பாதுகாப்பு, கடல்சார் பாதுகாப்பு, வர்த்தகம் & முதலீடு, பருவநிலை மாற்றம் மற்றும் அறிவியல் & தொழில்நுட்பம் உள்ளிட்ட பல்வேறு துறைகளில் இந்திய-அமெரிக்க உறவுகளை மேலும் வலுப்படுத்துவதற்கான உறுதியை வெளிப்படுத்தினார்.
அமெரிக்க அதிபர் திரு ஜோ பிடன் மற்றும் துணை அதிபர் திருமிகு கமலா ஹாரிசுக்கு தமது வாழ்த்துகளை திரு பிளிங்கனிடம் பிரதமர் தெரிவித்தார். குவாட் அமைப்பு, கொவிட்-19 மற்றும் பருவநிலை மாற்றம் உள்ளிட்டவற்றில் அதிபர் திரு பிடன் எடுத்துள்ள நடவடிக்கைகளுக்கு பிரதமர் பாராட்டு தெரிவித்தார்.
பல்வேறு இருதரப்பு மற்றும் பலதரப்பு விவகாரங்களில் இந்தியா மற்றும் அமெரிக்காவுக்கு இடையே அதிகரித்து வரும் கூட்டு குறித்தும், இதை வலுவான மற்றும் நடைமுறைக்கு சாத்தியமிக்க ஒத்துழைப்பாக மாற்ற இரு நாடுகளுக்கிடையேயான உறுதி குறித்தும் திரு பிளிங்கன் பாராட்டு தெரிவித்தார்.
ஜனநாயகம், சுதந்திரம் மற்றும் விடுதலைக்கான விழுமியங்களில் அமெரிக்க மற்றும் இந்திய சமூகங்கள் ஆழமான உறுதியை பகிர்ந்து வருவதாக கூறிய பிரதமர் திரு மோடி, இருதரப்பு உறவுகளை மேம்படுத்த அமெரிக்காவில் உள்ள இந்தியர்கள் சிறப்பான பங்காற்றியுள்ளதாக தெரிவித்தார்.
கொவிட்-19 சவால்கள், சர்வதேச பொருளாதார மீட்சி மற்றும் பருவநிலை மாற்றம் ஆகியவற்றில் இந்தியா மற்றும் அமெரிக்காவுக்கு இடையேயான கூட்டு வரும் வருடங்களில் இன்னும் அதிக முக்கியத்துவம் பெறும் என்று பிரதமர் கூறினார்.
----
(
ரெயில்வே அமைச்சகம்
மேற்கு வங்கத்தில் பல்வேறு ரயில்வே உள்கட்டமைப்பு திட்டங்களை அமைச்சர் திரு. பியுஷ் கோயல் நாட்டுக்கு அர்ப்பணித்தார்
மேற்கு வங்கத்தில் பல்வேறு ரயில்வே உள்கட்டமைப்பு திட்டங்களை மத்திய ரயில்வே, வர்த்தகம் & தொழில்கள் மற்றும் நுகர்வோர் விவகாரங்கள், உணவு & பொது விநியோகம் அமைச்சர் திரு. பியுஷ் கோயல் நாட்டுக்கு அர்ப்பணித்தார்.
புதிதாக மின்மயமாக்கப்பட்ட மணிகிராம்-நிமிட்டா பிரிவு, மால்டா மற்றும் மணிகிராமில் சாலைக்கடியில் பாலம், காக்ரகட் சாலை, லால்பாக் நீதிமன்ற சாலை, தேன்யா, தாஹாபர்தாம் மற்றும் நியாலிஷ்பராவில் ஐந்து நடை மேம்பாலங்கள் என கிழக்கு ரயில்வேயின் மால்டா மண்டலத்தில் இந்தத் திட்டங்களை காணொலி மூலம் அவர் இன்று திறந்து வைத்தார்.
புதிதாக மின்மயமாக்கப்பட்ட மணிகிராம்-நிமிட்டா பிரிவில் சரக்கு ரயிலையும் திரு. கோயல் கொடியசைத்து துவக்கி வைத்தார்.
மத்திய சுற்றுச்சூழல், வனம் மற்றும் பருவநிலை மாற்றம் இணை அமைச்சர் திரு. பாபுல் சுப்ரியோ மற்றும் இதர பிரமுகர்கள் இந்நிகழ்ச்சியில் காணொலி மூலம் பங்கேற்றனர்.
நிகழ்ச்சியில் உரையாற்றிய திரு. பியுஷ் கோயல், பிரதமர் திரு. நரேந்திர மோடி சொன்னவாறு, வர்த்தகம் மற்றும் தொழில் நடவடிக்கைகளில் நாட்டின் முன்னணி மாநிலமாக மேற்கு வங்கத்தை மாற்றுவதை நோக்கி நமது முயற்சிகள் அமைந்துள்ளது என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1698781
------
(Visitor Counter : 155
நிதி அமைச்சகம்
நபார்டு: 85.77 லட்சம் சுய உதவி குழுக்கள் வங்கிகளில் ரூ. 16,114 கோடிக்கு மேற்பட்ட தொகையை டெபாஸிட்களாக வைத்துள்ளன.
10 கோடி கிராமப்புற குடும்பங்கள் இதில் இணைந்துள்ளன
தேசிய வேளாண் மற்றும் கிராமப்புற மேம்பாட்டு வங்கி  2017 ஆம் ஆண்டு மார்ச் 31 ஆம் தேதியன்று, வெளியிட்டுள்ள தகவல்களின்படி, 85.77 லட்சம் சுய உதவி குழுக்கள்  வங்கிகளில் ரூ. 16,114 கோடிக்கு மேற்பட்ட தொகையை டெபாஸிட்களாக வைத்துள்ளன. இந்தக் குழுக்களில் 10 கோடிக்கு மேற்பட்ட கிராமப்புற குடும்பங்கள் இணைத்துள்ளதாக மதிப்பிடப்பட்டுள்ளது. நபார்டு வங்கியின் அறிக்கையின்படி மொத்த சேமிப்புகளில் சுமார் 70% குழுக்களில் உள்ளவர்களுக்கே கடன் வழங்கப் பயன்படுத்தப்படுகிறது; 30% வங்கிகளில் டெபாசிட் செய்யப்படுகின்றன. அதாவது வங்கிகளில் டெபாசிட் செய்யப்படும் தொகையைவிட இரு மடங்கு தொகை, குழுக்களுக்குள் கடன் வழங்கிட பயன்படுத்தப்படுகின்றன.
கடந்த மூன்று ஆண்டுகளில் ரூ.94934 கோடி, பொருத்தமான வட்டி விகிதங்களில் பெண்கள் சுய உதவிக்குழுக்களுக்கு கடனாக வழங்கப்பட்டுள்ளது. தீன் தயாள் அந்த்யோத்யா திட்டம்-தேசிய கிராமப்புற வாழ்வாதாரத் திட்டத்தின்  கீழ் ஆண்டுக்கு 7% வட்டியில், வகை-1இல் இருக்கும் 250 மாவட்டங்களின் பெண்கள் சுய உதவி குழுக்களுக்கு கடன்கள் அளிக்கப்படுகின்றன. இதில் சரியாக கடன் செலுத்துவோர்க்கு ஊக்கத் தொகையாக 3% வட்டி குறைக்கப்படுகிறது. இதனால் அவர்கள் செலுத்த வேண்டிய வட்டி, உண்மையில் ஆண்டுக்கு 4% மட்டுமே.
இந்தத் தகவல், மத்திய நிதித்துறை இணை அமைச்சர் திரு சந்தோஷ் குமார் கங்வார் அவர்கள் இன்று மக்களவையில் கேள்வி ஒன்றுக்கு அளித்த எழுத்துப்பூர்வமான பதிலில் தரப்பட்டது.
(Visitor Counter : 98
பாதுகாப்பு அமைச்சகம்
பாதுகாப்பு அறிவியல், தொழில்நுட்பம் மற்றும் தொழில்துறை ஒத்துழைப்புக்கான இந்தியா-மலேசியா கூட்டு துணைக் குழுவின் 10-வது கூட்டம் புதுதில்லியில் நடைபெற்றது
பாதுகாப்பு அறிவியல், தொழில்நுட்பம் மற்றும் தொழில்துறை ஒத்துழைப்புக்கான இந்தியா-மலேசியா கூட்டு துணைக் குழுவின் 10வது கூட்டம் இன்று  புதுதில்லியில் நடைபெற்றது. இந்தக் கூட்டத்திற்கு பாதுகாப்பு அமைச்சகத்தின் கீழ் செயல்படும் பாதுகாப்பு உற்பத்தித் துறையின் இணைச் செயலாளர்  திரு ராஜீவ் பிரகாஷ் மற்றும் மலேசிய பாதுகாப்பு அமைச்சகத்தின் பாதுகாப்புத் தொழில் பிரிவின் துணைச் செயலாளர் திரு எரிஸ் ஜெமாடி பின் தாஜுடின் ஆகியோர் கூட்டாகத் தலைமை வகித்தனர்.
இந்தக் கூட்டத்தின் போது, இரு நாடுகளுக்கும் இடையே தற்போதுள்ள பாதுகாப்பு ஆராய்ச்சி மற்றும் தொழில்துறை ஒத்துழைப்பு குறி்த்து ஆய்வு செய்யப்பட்டதுடன், பரஸ்பர நலன் தொடர்பான கருத்துக்கள் குறித்து விவாதிக்கப்பட்டது. பாதுகாப்புத் துறை தொடர்பான தற்போதைய தொடர்புகளை மேலும் விரிவுபடுத்துவதற்கான பயனுள்ள மற்றும் நடைமுறை ரீதியிலான முன்முயற்சிகளை இரு தரப்பினரும் ஆய்வு செய்தனர்.
தகவல் மற்றும் ஒலிபரப்பு அமைச்சகம்
சுமித்ரா பாவே, சுனில் சுக்தான்கர் இரட்டை இயக்குனர்களின் ஏராளமான திரைப்படங்கள் என்எப்ஏஐ-ல் குவிந்துள்ளன
பிரபல இரட்டை இயக்குனர்களான சுமித்ரா பாவே, சுனில் சுக்தான்கர் ஆகியோர் இயக்கிய பல திரைப்படங்கள் இந்திய தேசிய திரைப்பட கருவூலத்தில்  குவிந்துள்ளன. இந்த திரைப்படங்களை திரு சுனில் சுத்தான்கர் மற்றும் சின்மேதாம்லே ஆகியோர் என்எப்ஏஐ-ன் இயக்குனர் பிரகாஷ் மக்தும் இடம் வழங்கினர். இரட்டை இயக்குனர்கள் பல ஆண்டுகளாக ஏராளமான திரைப்படங்களை இயக்கி இந்தியாவிலும், உலகளவிலும் புகழ்பெற்றனர். பாவே கடந்த ஆண்டு காலமானார்.
இன்று ஒப்படைக்கப்பட்ட 35 எம்எம் திரைப்பட பிரதிகளில், தகாவி ஃபா , பதா , ஹ பாரத் மஜா  ஆகியவையும், 16 எம்எம் பிரதிகளாக, ஜிந்தகி ஜிந்தாபாத் , பாய் குறும்படம் , பானி , லஹா  ஆகியவையும் அடங்கும்.
என்எப்ஏஐ-க்கு நன்றி தெரிவித்த சுனில் சுக்தான்கர், “என்எப்ஏஐ எங்களது திரைப்பட பயணத்தில் முக்கிய பங்கு வகித்துள்ளது. இந்த திரைப்படங்கள் பாதுகாப்பாக வைக்கப்பட்டிருப்பது மகிழ்ச்சி அளிக்கிறது. இவற்றை புதிய தலைமுறையினர் எளிதில் அணுகும் வகையில் டிஜிட்டல் மயமாக்க வேண்டும்” என்று கேட்டு கொண்டார்.
தேசிய விருது பெற்ற இரட்டை இயக்குனர்களின் பல திரைப்படங்களை பாதுகாத்து வைப்பது தொடர்பாக கடந்த ஆண்டு சுமித்ரா பாவேயுடன் பேசியதாகவும், துரதிர்ஷ்டவசமாக அவர் காலமாகிவிட்டதாகவும் என்எப்ஏஐ-ன் இயக்குனர் பிரகாஷ் மக்தும் கூறினார்.
இரட்டை இயக்குனர்கள் மராத்தி திரைப்பட உலகிற்கு பல்வேறு திரைப்படங்களை இயக்கி தொண்டாற்றியுள்ளனர். 2014-15-ம் ஆண்டில் இந்த இயக்குனர்கள் சில திரைப்படங்களை என்எப்ஏஐ-யிடம் ஒப்படைத்தனர். சுமித்ரா பாவே தனது 75-வது பிறந்த நாளன்று தான் கைப்பட எழுதிய 10 திரைப்படங்களின் திரைக்கதைகளை என்எப்ஏஐ-யிடம் வழங்கினார்.
மேலும் கூடுதல் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1802065
கப்பல் போக்குவரத்து அமைச்சகம்
ஜவஹர்லால் நேரு துறைமுக பொறுப்புக் கழகத்தில் பெண்களுக்கு தொழிற்கல்விப் பயிற்சி
இந்தியாவின் முன்னணி சரக்கு கையாளும் துறைமுகங்களுள் ஒன்றான ஜவஹர்லால் நேரு துறைமுகப் பொறுப்புக் கழகம், தனது பெருநிறுவன சமூக பொறுப்பின் ஒரு பகுதியாக ஜன் ஷிக்சான் சன்ஸ்தான் அமைப்புடன் இணைந்து பெண்களுக்கான தொழில் கல்வி பயிற்சித் திட்டத்தைத் தொடங்கியுள்ளது. துறைமுகப் பொறுப்புக் கழக தலைவர் திரு சஞ்சய் சேத்தி இந்தத் திட்டத்தை மும்பையில் தொடங்கி வைத்தார்.
இந்தத் திட்டத்தின்படி ராய்காட் மாவட்டத்தில் உள்ள 1000 பயனாளிகளுக்கு திறன் மேம்பாட்டு பயிற்சிகளை அளிப்பதற்காக ரூ. 50 லட்சம் ஒதுக்க ஜவஹர்லால் நேரு துறைமுக பொறுப்புக் கழகம் அனுமதி அளித்துள்ளது. அழகு கலாச்சாரம் மற்றும் ஆரோக்கிய பராமரிப்பு, மருத்துவமனைகளில் உதவியாளர்கள், சானிட்டரி நாப்கின் தயாரிப்பது, காய் மற்றும் மீன்களை உலர்த்துதல், வார்லி ஓவியம், ஊதுபத்தி தயாரிப்பு உள்ளிட்ட துறைகளில் மூன்று மாத கால பயிற்சி அளிக்கப்படும்.
மத்திய திறன் மேம்பாடு மற்றும் தொழில் முனைவு அமைச்சகத்துடன் தொடர்புடைய தன்னார்வ அமைப்பான ஜன் ஷிக்சான் சன்ஸ்தான், சுமார் 15 ஆண்டுகளாக திறன் மேம்பாடு மற்றும் வாழ்வாதார உருவாக்க பணிகளில் ஈடுபட்டுவருகிறது. இதுவரை சுமார் 40 வகையான தொழிற்கல்வி பிரிவுகளில் ஏறத்தாழ 28,000 பேருக்கு இந்த அமைப்பு பயிற்சி அளித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1746025
-----
(Visitor Counter : 180
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 155.95 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 155.95 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 17.74 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1788661
(
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சுங்கச்சாவடிகளின் அனைத்து வழிகளும், நாளை நள்ளிரவு முதல், பாஸ்டேக் வழிகளாக அறிவிப்பு
தேசிய நெடுஞ்சாலைகளில் உள்ள சுங்கச் சாவடிகளின் அனைத்து வழிகளையும் , பிப்ரவரி 15ம் தேதி நள்ளிரவு/பிப்ரவரி 16ம் தேதி முதல் பாஸ்டேக் வழிகளாக அறிவிக்க மத்திய சாலை போக்குவரத்து மற்றும் நெடுஞ்சாலை அமைச்சகம் முடிவு செய்துள்ளது. ஆகையால், தேசிய நெடுஞ்சாலை கட்டண விதிமுறைகள் 2008 படி, பாஸ்டேக் இல்லாத வாகனங்கள் அல்லது செல்லாத/செயல்பாட்டில் இல்லாத பாஸ்டேக் பொருத்தப்பட்ட வாகனங்கள் சுங்கச்சாவடிகளின் பாஸ்டேக் பாதைக்குள் நுழையும் போது, இருமடங்கு சுங்க கட்டணம் செலுத்த வேண்டும்.
இது தொடர்பாக மத்திய சாலை போக்குவரத்து அமைச்சகம் இன்று விடுத்துள்ள செய்தி குறிப்பில், டிஜிட்டல் மூலமான கட்டணத்தை மேலும் ஊக்குவிக்கவும், காத்திருக்கும் நேரத்தை குறைக்கவும், எரிபொருள் வீணாவதை தவிர்க்கவும், சுங்கச் சாவடிகளில் தடையற்ற போக்குவரத்தை வழங்குவதற்காக இந்த பாஸ்டேக் முறை கட்டாயமாக்கப்படுகிறது என தெரிவித்துள்ளது. நான்கு சக்கர பயணிகள் மற்றும் சரக்கு  வாகனங்களில் கடந்த ஜனவரி 1ம் தேதி முதல் பாஸ்டேக் ஒட்டுவதை மத்திய சாலை போக்குவரத்து அமைச்சகம் கட்டாயமாக்கியது.
‘எம்’ பிரிவு வாகனம் என்றால் பயணிகளை ஏற்றிச் செல்லும் 4 சக்கர வாகனம். ‘என்’ பிரிவு வாகனம் என்றால் சரக்குகளை ஏற்றிச் செல்லும் வாகனம், இதில் ஆட்களையும் கூடுதலாக ஏற்றிச் செல்லலாம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1697928
----
(Visitor Counter : 259
நிதி அமைச்சகம்
தமிழ்நாட்டில் நகர்ப்புற சேவைகளை மேம்படுத்த இந்தியாவும் ஆசிய வளர்ச்சி வங்கியும் ரூ.1,040 கோடி கடன் ஒப்பந்தத்தில் கையெழுத்திட்டன
தமிழ்நாட்டின் மூன்று நகரங்களில் பருவநிலை மாற்றத்தை எதிர்கொள்ளும் வகையில், கழிவுநீர் சேகரிப்பு மற்றும் சுத்திகரிப்பு, கழிவு நீர் அகற்றுதல் மற்றும் குடிநீர் விநியோக முறைகளை உருவாக்குவதற்காக மத்திய அரசும் ஆசிய வளர்ச்சி வங்கியும் ரூ.1,040 கோடி கடன் ஒப்பந்தத்தில் இன்று கையெழுத்திட்டன.
தமிழ்நாடு நகர்ப்புற முதலீட்டு திட்டத்திற்கான மூன்றாவது தொகுப்பு கடன் ஒப்பந்தத்தில் மத்திய நிதியமைச்சகத்தின் பொருளாதார விவகாரங்கள் துறை கூடுதல் செயலாளர் ரஜித் குமார் மிஸ்ரா இந்தியா சார்பிலும், ஆசிய வளர்ச்சி வங்கி சார்பில் இவ்வங்கியின் இந்திய அலுவலகப் பொறுப்பு அதிகாரி ஹோ யூன் யோங்கும் கையத்திட்டனர்.
தமிழ்நாட்டில் தொழில்துறை முக்கியத்துவம் வாய்ந்த 10 நகரங்களில் குடிநீர் விநியோகம், கழிவுநீர் அகற்றுதல் ஆகியவற்றின் கட்டமைப்புக்காக 2018ல் ஆசிய வளர்ச்சி வங்கியால் 500 மில்லியன் அமெரிக்க டாலர் மதிப்பிலான பல தொகுப்பு நிதி வசதிக்கு ஒப்புதல் அளிக்கப்பட்டது. இதில் மூன்றாவது மற்றும் கடைசி தொகுப்பாக இந்த ஒப்பந்தம் கையழுத்தாகியுள்ளது. இந்தத் தொகுப்பில் கோயம்புத்தூர், மதுரை, தூத்துக்குடி ஆகிய நகரங்கள் இடம்பெற்றுள்ளன.
இந்த ஒப்பந்தம் கையெழுத்தான பின் இது பற்றி விவரித்த திரு மிஸ்ரா, தமிழ்நாட்டின் தொழில்துறை மையங்களாகவும் விளங்குகின்ற திட்ட இலக்கு பகுதிகளில் வெள்ள நிலைக்கு எதிரான உறுதித்தன்மையை மேம்படுத்தவும் அடிப்படையான குடிநீர் மற்றும் துப்புரவு சேவைகள் அனைவருக்கும் கிடைப்பதை உறுதி செய்யவும் ஆசிய வளர்ச்சி வங்கியின் நிதி உதவும் என்றார். ஆசிய வளர்ச்சி வங்கி அதிகாரி திரு இயோங் கூறுகையில், இந்தத் திட்டத்தின் மூலம் கட்டமைத்தல், இயக்குதல் நடைமுறை, பெருமளவு தண்ணீரை பயன்படுத்துவதற்கான தானியங்கி மீட்டர்கள், கட்டுப்பாட்டு அறை மூலம் நிகழ்நேர கண்காணிப்பு, தரவுகள் பெறும் நடைமுறை ஆகியவற்றை செயல்படுத்தி இம்மாநிலத்தில் நகர்ப்புற சேவைகளை மேம்படுத்துவதற்கு ஆசிய வளர்ச்சி வங்கி தொடர்ச்சியாக உதவி செய்து வருகிறது என்றார். ஆசிய வளர்ச்சி வங்கியின் நகர்ப்புற முதலீடுகள் தமிழ்நாட்டின் தொழில்துறை வளர்ச்சிக்கு உதவுவதோடு இணைந்தது என்றும் அவர் குறிப்பிட்டார்.
இந்த நிதி உதவி மூலம் கோயம்புத்தூரில் 59 கிலோமீட்டர் தூரத்திற்கு கழிவுநீர் சேகரிப்புக் குழாய்களுடன் பம்ப்பிங் மற்றும் மேலேற்று நிலையங்கள் அமைக்கப்படும். கழிவுநீர் வெளியேற்றும் இடத்திற்கு கொண்டு செல்ல 14 கிலோமீட்டர் தூரத்திற்குக் கழிவுநீர் குழாய்கள் அமைக்கப்படும். தூத்துக்குடியில் பருவநிலை மாற்றத்தை எதிர்கொள்வதற்கான மழை நீர் வடிகால் முறைகள் அமைக்கப்படும்.
வருவாய் இல்லாத குடிநீர் விநியோகத்தைக் குறைக்கும் வகையில் மீட்டர் பொருத்தப்பட்ட புதிய 115 குடியிருப்புப் பகுதிகளில் 1,63,958 வீடுகளுக்குக் குழாய் இணைப்பு மூலம் குடிநீர் வழங்குவதற்காக 813 கிலோ மீட்டர் தூரத்திற்குக் குழாய்கள் அமைப்பதற்கான திட்டத்திற்கு இது உதவும்.
கழிவுநீர் சேகரிப்பு முறை, தண்ணீர் சேமிப்பு, சுகாதாரம், துப்புரவு மற்றும் சுகாதாரம், தூய்மை ஆகியவை ஆகியவற்றின் பயன்கள் குறித்து விளக்குவதற்காக கோயம்புத்தூரிலும் மதுரையிலும் அனைத்து மகளிர் சுய உதவி குழுக்களுக்கு பயிற்சி அளிக்கப்படும்.
எரிசக்தி அமைச்சகம்
இந்தியாவில் தொழில் வாய்ப்புகளை விரிவுபடுத்த என்டிபிசி மற்றும் என்ஐஐஎஃப் இடையே புரிந்துணர்வு ஒப்பந்தம்
மத்திய மின்சக்தி அமைச்சகத்தின் கீழ் இயங்கும் பொதுத்துறை நிறுவனமும், மிகப் பெரிய மின்சக்தி உற்பத்தி நிறுவனமுமான தேசிய அனல் மின்சக்தி கழகம் , தேசிய முதலீடு மற்றும் உள்கட்டமைப்பு நிதியத்துடன்  புரிந்துணர்வு ஒப்பந்தம் ஒன்றை செய்து கொண்டுள்ளது. இந்தியாவில், புதுப்பிக்கப்படும் எரிசக்தி, மின் விநியோகம் உள்ளிட்ட துறைகளில் முதலீட்டுக்கான வாய்ப்புகளை விரிவாக்கவும், இருதரப்பு நலன் சார்ந்த பிற துறைகளில் செயல்படவும் இந்த ஒப்பந்தம் வழிவகுக்கும்.
என்டிபிசியின் பொது மேலாளர் திருமதி. சங்கீதா கவுசிக், என்ஐஐஎஃப்எல்-ன் செயல் இயக்குனர் மற்றும் தலைமை செயல் அதிகாரி திரு.ராஜீவ் தர் ஆகியோர் காணொலிக் காட்சி வாயிலாக இந்தப் புரிந்துணர்வு ஒப்பந்தத்தில் கையெழுத்திட்டனர்.
தொழிலாளர் மற்றும் வேலைவாய்ப்பு அமைச்சகம்
கட்டுமானத் தொழிலாளர்களுக்கு ஆதரவு: தமிழகத்தில் பதிவு செய்து கொண்டுள்ளோர் எண்ணிக்கை
மாநிலங்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த தொழிலாளர் மற்றும் வேலைவாய்ப்பு இணை அமைச்சர் திரு ராமேஸ்வர் தெலி கீழ்காணும் தகவல்களை வழங்கினார்.
மாநிலங்கள்/யூனியன் பிரதேசங்களின் கட்டிடம் மற்றும் பிற கட்டுமானத் தொழிலாளர்களின் நல வாரியங்கள் அந்தந்த மாநிலம்/யூனியன் பிரதேசம் தொடர்பான கட்டுமானத் தொழிலாளர்களின் தரவுகளைப் பராமரிக்கின்றன.
தொழிலாளர்களின் நலன், சமூகப் பாதுகாப்பு மற்றும் ஆரோக்கியத்தைப் பாதுகாக்கவும் மேம்படுத்தவும் மத்திய அரசு உறுதிபூண்டுள்ளது. இது தொடர்பாக கட்டிடம் மற்றும் பிற கட்டுமானத் தொழிலாளர்கள்  சட்டம், 1996-ஐ அரசு இயற்றியுள்ளது.
தொழில்சார் பாதுகாப்பு, உடல்நலம் மற்றும் பணி நிலைமைகள் குறியீடு-2020-ல் இது இப்போது இணைக்கப்பட்டுள்ளது. கட்டிடம் மற்றும் பிற கட்டுமானத் தொழிலாளர்களின் வேலை மற்றும் சேவை நிபந்தனைகளை ஒழுங்குபடுத்துதல், அவர்களின் பாதுகாப்பு, சுகாதாரம் மற்றும் நல நடவடிக்கைகள் உள்ளிட்டவற்றை இது நோக்கமாகக் கொண்டுள்ளது. இந்த விதிகளை மத்திய மற்றும் மாநில அரசுகள் அந்தந்தத் துறைகளில் செயல்படுத்துகின்றன.
தமிழ்நாட்டில் பதிவு பெற்றுள்ள கட்டிடம் மற்றும் பிற கட்டுமானத் தொழிலாளர்களின் எண்ணிக்கை 16,75,896 ஆகும். புதுச்சேரியில் பதிவு பெற்றுள்ள கட்டிடம் மற்றும் பிற கட்டுமானத் தொழிலாளர்களின் எண்ணிக்கை 36,238 ஆகும்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1809240
பிரதமர் அலுவலகம்
ஜூன் 14 அன்று பிரதமர் மகாராஷ்டிரா பயணம்
புனேவின் டெஹுவில் உள்ள ஜகத்குரு ஸ்ரீசாந்த் துக்காராம் மகாராஜா ஆலயத்தை பிரதமர் திறந்து வைக்கிறார்
மும்பையின் ராஜ்பவனில் ஜல் பூஷன் கட்டிடத்தையும், புரட்சியாளர்களின் அரங்கையும் பிரதமர் திறந்து வைக்க உள்ளார்
மகாராஷ்டிராவின் விடுதலைப் போராட்ட வீரர்கள் மற்றும் புரட்சியாளர்களின் பங்களிப்பை நினைவு கூரும் வகையில் புரட்சியாளர்களின் அரங்கு, ஒருவகையான அருங்காட்சியகமாக உருவாக்கப்பட்டுள்ளது
200 ஆண்டுகளாக தொடர்ந்து வெளிவரும் மும்பை சமாச்சார் நாளிதழின் த்விஷதாப்தி மகோத்சவத்திலும் பிரதமர் பங்கேற்கிறார்
பிரதமர் திரு நரேந்திர மோடி, ஜூன் 14-ஆம் தேதி மகாராஷ்டிரா செல்லவிருக்கிறார். மதியம் 1:45 மணிக்கு புனேவின் டெஹுவில் உள்ள ஜகத்குரு ஸ்ரீசாந்த் துக்காராம் மகாராஜா ஆலயத்தை பிரதமர் திறந்து வைப்பார். மாலை 4:15 மணிக்கு மும்பையின் ராஜ்பவனில் ஜல் பூஷன் கட்டிடத்தையும், புரட்சியாளர்களின் அரங்கையும் அவர் திறந்து வைக்க உள்ளார். அதன் பிறகு மாலை சுமார் 6 மணிக்கு மும்பையின் பந்தரா குர்லா வளாகத்தில் நடைபெறும் மும்பை சமாச்சார் நாளிதழின் த்விஷதாப்தி மகோத்சவத்தில் பிரதமர் கலந்து கொள்வார்.
புனேவில் பிரதமர்:
புனேவின் டெஹுவில் உள்ள ஜகத்குரு ஸ்ரீசாந்த் துக்காராம் மகாராஜா ஆலயத்தை பிரதமர் திறந்து வைப்பார். சந்த் துக்காராம், ஓர் வார்க்காரி துறவி மற்றும் கவிஞர் ஆவார். அபங்கா பக்தி கவிதைகள் மற்றும் கீர்த்தனைகள் எனப்படும் ஆன்மீக பாடல்கள் மூலம் சமூகம் சார்ந்த வழிபாட்டிற்கு அவர் பிரபலமானவர். அவர் டெஹுவில் வசித்து வந்தார். அன்னாரது மறைவிற்குப் பிறகு ஓர் கல் கோவில் கட்டப்பட்டது, எனினும், ஓர் முறையான ஆலயமாக அது வடிவமைக்கப்படவில்லை. 36 சிகரங்களைக் கொண்ட கல் செதுக்கல்களால் அது புனரமைக்கப்பட்டிருப்பதுடன், சந்த் துக்காராமின் சிலையையும் கொண்டுள்ளது.
மும்பையில் பிரதமர்:
மும்பையின் ராஜ்பவனில் ஜல் பூஷன் கட்டிடத்தையும், புரட்சியாளர்களின் அரங்கையும் பிரதமர் திறந்துவைப்பார். ஜல் பூஷன் என்பது 1885 முதல் மகாராஷ்டிரா ஆளுநரின் அதிகாரபூர்வமான இல்லமாகும். கட்டிடத்தின் வாழ்நாள் நிறைவடைந்த பிறகு, அது இடிக்கப்பட்டு அந்த இடத்தில் புதிய கட்டிடத்திற்கு அனுமதி அளிக்கப்பட்டது. ஆகஸ்ட், 2019- இல் மேதகு இந்திய குடியரசுத் தலைவர் இதற்கான அடிக்கல்லை நாட்டினார். பழைய கட்டிடத்தின் தனித்துவம் வாய்ந்த அம்சங்கள் அனைத்தும் புதிதாக நிறுவப்பட்டுள்ள கட்டிடத்தில் பாதுகாக்கப்பட்டுள்ளன.
2016- ஆம் ஆண்டு மகாராஷ்டிரா மாநிலத்தின் அப்போதைய ஆளுநர் திரு வித்யாசாகர் ராவ், ராஜ்பவனில் பதுங்கு குழி ஒன்றைக் கண்டார். ஆயுதங்கள் மற்றும் வெடிகுண்டுகளை ரகசியமாக பாதுகாப்பதற்காக ஆங்கிலேயர்கள் இதை முன்னர் பயன்படுத்தியிருந்தனர். இந்த பதுங்கு குழி, 2019-ஆம் ஆண்டு புதுப்பிக்கப்பட்டது. மகாராஷ்டிராவின் விடுதலைப் போராட்ட வீரர்கள் மற்றும் புரட்சியாளர்களின் பங்களிப்பை நினைவு கூரும் வகையில் புரட்சியாளர்களின் அரங்கு, ஒருவகையான அருங்காட்சியகமாக பதுங்கு குழியில் உருவாக்கப்பட்டுள்ளது. வாசுதேவ் பல்வந்த் பாட்கே, சபேகார் சகோதரர்கள், சாவர்க்கர் சகோதரர்கள், மேடம் பிகாஜி காமா, வி.பி. கோகாடே, 1946-ஆம் ஆண்டு நடைபெற்ற கடற்படை கிளர்ச்சிக்கு இந்த அருங்காட்சியகம் மரியாதை செலுத்துகிறது.
மும்பையின் பந்தரா குர்லா வளாகத்தில் நடைபெறும் மும்பை சமாச்சார் நாளிதழின் த்விஷதாப்தி மகோத்சவத்தில் பிரதமர் கலந்து கொள்வார். ஃபர்துன்ஜீ மர்ஸ்பாஞ்ஜி என்பவரால் ஜூலை 1, 1822 அன்று மும்பை சமாச்சார், ஓர் வார நாளிதழாக அச்சாகத் தொடங்கியது. பிறகு 1832-ஆம் ஆண்டு, தினசரியாக அது மாறியது. 200 ஆண்டுகளாக இந்த பத்திரிக்கை தொடர்ந்து வெளிவருகிறது. இதன் தனித்துவமான சாதனையைப் போற்றும் வகையில், நிகழ்ச்சியின்போது ஓர் அஞ்சல் தலையும் வெளியிடப்படும்.
சிறப்பு சேவைகள் மற்றும் கட்டுரைகள்
மத்திய சுகாதாரத்துறை அமைச்சர் திரு. மன்சுக் மாண்டவியா சென்னையில் பொது சுகாதாரத்துறை வளாகத்தில் இன்று ஆய்வு மேற்கொண்டார்
மத்திய சுகாதாரத்துறை அமைச்சர் திரு. மன்சுக் மாண்டவியா சென்னையில் இன்று பொது சுகாதாரத்துறை வளாகத்தில் ஆய்வு மேற்கொண்டார். தொடர்ந்து அங்கு அமைக்கப்பட்டுள்ள 108 அவசர எண் கட்டுப்பாட்டு அறையை அவர் பார்வையிட்டார். அப்போது 108 வாகன மருத்துவப் பணியாளர்கள் முதலுதவி செய்வது குறித்து விளக்கினர். மேலும், 108 எண்ணுக்கு வரும் அழைப்புகள் குறித்து ஆய்வு மேற்கொண்ட அமைச்சர் மருத்துவ ஆக்சிஜன் சிலிண்டர் இருப்பு குறித்து கேட்டறிந்தார். சிலிண்டர்கள் எண்ணிக்கையை தேவையான அளவு பராமரிக்க வேண்டும் என்று அவர் வலியுறுத்தினார்.
கொரோனா கட்டுப்பாட்டு அறை - அவசர எண் 104 குறித்த விவரங்களை கேட்டறிந்த மத்திய அமைச்சரிடம் அதன் செயல்பாடுகள் குறித்து விளக்கம் அளிக்கப்பட்டது. மேலும், ஓமந்தூரார் மருத்துவக் கல்லூரி மருத்துவமனை மற்றும் தமிழ்நாடு அரசு பல்நோக்கு உயர் சிறப்பு மருத்துவமனையில் அமைச்சர் ஆய்வு மேற்கொண்டார். இந்த ஆய்வின்போது தமிழக மருத்துவம் மற்றும் மக்கள் நல்வாழ்வுத்துறை அமைச்சர் திரு. மா. சுப்பிரமணியன், சுகாதாரத்துறைச் செயலர் திரு. ராதாகிருஷ்ணன், பொது சுகாதார இயக்குனர் திரு. செல்வவிநாயகம் மற்றும் அதிகாரிகள் உடனிருந்தனர்.
முன்னதாக இன்று காலை சென்னை வந்த மத்திய அமைச்சர் திரு மன்சுக் மாண்டவியாவைத் தமிழக மருத்துவம் மற்றும் மக்கள் நல்வாழ்வுத்துறை அமைச்சர் திரு. மா. சுப்ரமணியன் வரவேற்றார்.
எஃகுத்துறை அமைச்சகம்
இரும்புத்தாது மற்றும் எஃகு உற்பத்தியை அதிகரிக்க நடவடிக்கை: மத்திய அமைச்சர் தகவல்
மத்திய எஃகுத்துறை அமைச்சர் திரு தர்மேந்திர பிரதான், மாநிலங்களவையில் எழுத்துப்பூர்வமாக தாக்கல் செய்த பதிலில் கூறியதாவது:
தேவை அதிகம் காரணமாக எஃகு விலை அதிகரித்துள்ளதால், இரும்புத் தாது, மற்றும் எஃகு உற்பத்தியை அதிகரிக்க மத்திய அரசு நடவடிக்கை எடுத்து வருகிறது. ஒழுங்குமுறையற்ற வெளிச்சந்தையில், தேவை மற்றும் விநியோகத்துக்கு ஏற்ப எஃகு விலை நிர்ணயிக்கப்படுகிறது. சர்வதேச சந்தையிலும் இரும்புத்தாது விலை அதிகமாக உள்ளது. இந்த நிதியாண்டில் கடந்த நவம்பர் மாதம் 112 மெட்ரிக் டன் இரும்புத்தாது மட்டுமே உற்பத்தி செய்யப்பட்டது. கடந்தாண்டு இதே காலகட்டத்தில், 152 மெட்ரிக் டன் இரும்புத்தாது உற்பத்தி செய்யப்பட்டது. ஒடிசாவில் உள்ள 13 இரும்புத்தாது சுரங்கங்கள், ஏலத்துக்குப்பின் சரியாக செயல்படாததால், உற்பத்தி குறைந்தது. இவற்றை அதிகரிப்பதற்கான சுரங்கம் மற்றும் கனிம கொள்கை சீர்திருத்தம் செய்வது உட்பட பல நடவடிக்கைகளை மத்திய அரசு எடுத்துள்ளது.பொது ஊரடங்கு காலத்தின் போது, எஃகு உற்பத்தியை மீண்டும் தொடங்க, தொழிற் சங்கங்கள் , உள்நாட்டு எஃகு தொழில் துறை தலைவர்கள் உட்பட பல தரப்பினருடன் பல கட்ட ஆலோசனைகள் மற்றும் இணைய கருத்தரங்குகள் நடத்தப்பட்டன. இதற்கு ஏற்ற வகையில் உள்துறை அமைச்சகமும் அவ்வப்போது வழிகாட்டுதல்களை வெளியிட்டது.நாட்டில் தற்போது 914 எஃகு தயாரிப்பு ஆலைகள் உள்ளன. பொதுத் துறையில், சத்தீஸ்கர் மாநிலத்தில் உள்ள என்எம்டிசி எஃகு ஆலையில் தற்போது பணிகள் நடைப்பெற்று கொண்டிருக்கின்றன. கொவிட்-19 காரணமாக நடப்பு நிதியாண்டை தவிர கடந்த 3 ஆண்டுகளில் உள்நாட்டு எஃகு உற்பத்தி அதிகரித்ததால், எஃகு இறக்குமதி குறைந்தது. உள்நாட்டில் தயாரிக்கப்படாத, அல்லது குறைந்த அளவில் உற்பத்தி செய்யப்படும் சில ரக எஃகு, உற்பத்தி துறைக்காக தொடர்ந்து இறக்குமதி செய்யப்படுகிறது. கடந்த 2020 ஆம் ஆண்டின் ஏப்ரல் முதல் டிசம்பர் வரை 3.21 மெட்ரிக் டன் எஃகு இறக்குமதி செய்யப்பட்டுள்ளது.
மேலும் விவரங்களுக்கு https://pib.gov.in/PressReleasePage.aspx?PRID=1694741
-----
(Visitor Counter : 123
உள்நாட்டு விமானப் போக்குவரத்து அமைச்சகம்
விமானப் போக்குவரத்து அமைச்சகத்தின் உடான் திட்டம் வெற்றிகரமாக 5 ஆண்டுகளை நிறைவு செய்துள்ளது
விமானப் போக்குவரத்து அமைச்சகத்தின் உடான் திட்டம் வெற்றிகரமாக 5 ஆண்டுகளை நிறைவு செய்துள்ளது. இத்திட்டத்தின் முதல் விமான சேவையை கடந்த 2017ம் ஆண்டு ஏப்ரல் 27ம் நாள் பிரதமர் தொடங்கி வைத்தார். சாதாரண மக்களும் விமானப் பயணத்தை மேற்கொள்ள வேண்டும் என்ற திட்டத்தில் இத்திட்டம் கடந்த 2016ம் ஆண்டு அக்டோபர் 21ம் நாள் தொடங்கப்பட்டது. அதன்படி, 2வது மற்றும் 3வது தர நகரங்கள் விமானப் போக்குவரத்துடன் இணைக்கப்பட்டது.
கடந்த 2014ம் ஆண்டு 74 விமான நிலையங்கள் செயல்பட்டு வந்த நிலையில், உடான் திட்டத்தின் மூலம் தற்போது அது 141 ஆக அதிகரித்துள்ளது.
உடான் திட்டத்தின் கீ்ழ் 68 செயல்படாத விமான நிலையங்கள் இணைக்கப்பட்டன. 425 புதிய வழித்தடங்கள் நாடு முழுவதும் கண்டறியப்பட்டன. 2022ம் ஆண்டு ஆகஸ்ட் 4ம் தேதி வரை இத்திட்டத்தின் மூலம் ஒரு கோடிக்கும் மேற்பட்ட பயணிகள் பயனடைந்துள்ளனர்.
2026ம் ஆண்டுக்குள் 1000 வழித்தடங்களுடன் 220 விமான நிலையங்கள்/ ஹெலிபோர்ட்டுகளை உருவாக்க திட்டமிடப்பட்டுள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1852532